自忠既殉，寇見伏屍中上將銜者，不知為誰，於衣底得鋼筆，見銘文，赫然「張自忠」三字也。寇敬其忠，殮而葬之。三十八師師長黃維綱聞，遣勇奪柩以歸。後二日，以上將禮重殮，沿江轉奉陪都。蔣中正率五院親往迎靈，撫棺痛哭。國民政府追贈二級上將，葬諸雨臺山，馮玉祥欽其忠，仿故明督相史可法事，植梅山上，改名曰梅花山。夫人李氏，聞夫逢難，絕食七日以殉，與同葬焉。